乾明院讓道人房與朱仲潜探梅
作者：呂天策
朝代：宋

paragraphs: 春工未仲閑桃李，偏向梅花先著意。
鉛華不御見真色，香密染衣冰琢蘂。
舊遊頗念秦郎中，夢裏五年如歷指。
叫呼連索酒澆春，尚想橫瓶枕花底。
今年梅侶更何人，我狂駡坐初不嗔。
風流端的美無度，携手錯疑君姓秦。
往來百匝將重趼，鳥道縈盤封碧蘚。
團枝凍蘂未全蘇，已見橫斜照清淺。
曉來霽色釀春風，金鬚漸吐香蒙茸。
開遲政恐有遺恨，未破君家宮錦紅。